**Slavnostni govor predsednika Državnega sveta Mitje Bervarja na spominski slovesnosti pri Peternelu**

(Peternel na Krasu, 24. maj 2015)

Spoštovani organizatorji g. Vladimir Krpan, predsednik območnega združenja borcev Nova gorica in g. Žarko Kodermac, predsednik združenja borcev iz Brd, spoštovani predsednik združenja borcev Slovenije g. Tit Turnšek, spoštovani g. Franc Mužič, župan občine Brda, spoštovani predsednik Videmske pokrajine g. Elvio Ruffino, spoštovana državna svetnika dr. Zoran Božič in Tomaž Horvat, spoštovani praporščaki, borke in borci, sorodniki, prijatelji in znanci umrlih za svobodo, visoki gostje, Primorke in Primorci, dragi rojaki z obeh strani meje,

dovolite mi, da vas v imenu Državnega sveta RS, drugega doma slovenskega parlamenta, prisrčno pozdravim tukaj, na slovenski- kraški zemlji.

Ta je in bo ostala večen simbol slovenske narodne trdoživosti in neuklonljivosti. To dvoje smo v zgodovini potrebovali, da smo na prostoru med Jadranom in Alpami kot narod preživeli. Nekateri pravijo, da je to zgodovinski čudež. A resnica je ta, da je slovenski človek vztrajal, ker je močno ljubil zemljo svojih prednikov. Ker je spoštoval jezik in slovensko pesem, ki mu je bila položena v zibel. Ker se je v tisočletjih navadil živeti skromno. Bil pa je tudi miroljuben. Vse vojne so mu bile vsiljene.Še posebej Primorcem, ki ste prvi čutili železni škorenj fašizma.

Letos mineva 70 let od konca velike evropske morije. Druga svetovna vojna nas je, Slovence, postavila pred veliko zgodovinsko preizkušnjo. Naša odločitev je bila pravilna in je kronala prizadevanja neštetih domoljubov, narodnih buditeljev, generala Maistra in njegovih borcev, Tigrovcev in borcev narodnoosvobodilne vojne ter nedolžnih žrtev vseh vojn.

Tudi Peternel se je zarisal na krvavi vojni zemljevid usodnega dne,ko se je okupator strahopetno maščeval za izgube, v hišo nagnal 22 žena, otrok, starčkov, partizanov, ter vse skupaj zažgal.Trpljenje primorskega človeka je bilo nepopisno in upor slovenskega naroda je bil logična posledica doživetega nasilja.

Svoboda naroda in dostojanstvo posameznika sta eni najbolj plemenitih vrednot in temeljni ločnici med barbarstvom in civilizacijo. Vojna ni pravi način za reševanje konfliktov, kajti nasilje vselej rodi nasilje. A nacifašizem ni dopuščal izbire. Z vso divjostjo je podžigal sovraštvo med narodi in kulturami, a na koncu sam končal na smetišču zgodovine, vsem v poduk, do kakšnih grozot lahko pripelje razčlovečenje.

V času miru se morda ne zavedamo dovolj, kaj pomeni vojna. Ta spomin in opomin morajo tisti, ki so doživeli grozote vojnega časa, neutrudno prenašati na mlade rodove, da se zgodovina v temačni luči ne bi nikoli več ponovila. Eden najpomembnejših naukov iz zgodovine je prav ta, da je mogoče premagati še tako veliko silo in zlo, če obstajajo ljudje, ki se temu uprejo. Zato moramo tudi v današnjih dneh zavestno in pogumno braniti mir in pokazati svojo samozavestno držo vsem narodom tega sveta.

Uporništvo je sestavni del povojnega evropskega duha in s ponosom lahko vsakomur pogledamo v oči in povemo, da smo sooblikovali skupno evropsko protifašistično zavest in vanjo, tudi s človeškimi žrtvami, ogromno prispevali kot narod. Zato moramo biti Primorci in Slovenci na svojo zgodovino resnično ponosni! Bili smo del zmagovite koalicije, ki je premagala fašizem. In tudi zaradi tega imamo danes svojo državo.

Tudi trenutno krizo moramo razumeti kot čas preizkušnje in kot priložnost za nov razmislek, kaj želimo in kaj hočemo. Probleme našega časa smo bili in moramo biti sposobni rešiti sami. To je ključen gradnik naše suverenosti danes.

Desetletja se je zdelo, da fašizem v Evropi in demokraciji nima več nobene možnosti. Vendar zadnji dogodki kažejo, da iskre na pogorišču zgodovinsko preživetih idej še tlijo. Včerajšnji shod italijanskih fašistov v Gorici dokazuje, da ideje rasizma, antisemitizma, nasilja in diktature še niso bile premagane. Temu se moramo upreti vsi demokratično misleči posamezniki, narodi in države in to na jasen in verodostojen način.

Spoštovani,

v tem duhu naj ostane Peternel in celotna Primorska simbol naše prehojene dolge zgodovinske poti, uresničenih plebiscitarnih želja in miroljubnega slovenstva!

Slava junakom, ki so v prelomnih trenutkih ostali zvesti veri v svobodo, v pravičnejšo Evropo ter v lepši svet, in za ta cilj darovali najsvetejše - svoje življenje! Vse vojne in civilne žrtve nas morajo opozarjati na grozote, ki ne smejo biti nikoli pozabljene! To je naš dolg do zgodovine in posameznikov, ki so jo ustvarjali, a je sami niso nikoli doživeli.

Večna slava njihovemu spominu